《游鼓山登大顶峰》
宋代·黄干

登山如学道，可进不可已。悬崖更千仞，壮志须万里。

平生石鼓怀，独酌灵源水。峨峨大顶峰，欲往辄中止。

今朝复何朝，击楫渡清泚。好风从西来，缥渺吹游子。

褰褰涉危巅，万象得俯视。东南际大海，日月旋磨蚁。

烟云隔洲渚，历历犹可指。城中十万家，嚣杂不到耳。

郊原与廛市，琐碎如聚米。同来皆良俦，得酒共欢喜。

深林更叫啸，磐石恣徙倚。摩挲陈公碑，岁月为我纪。

更持末后句，归以铭吾几。

作者简介：（1152—1221）宋福州闽县人，字直卿，号勉斋。黄瑀子。少从朱熹学，熹以女妻之。及熹病重，以所著书授干，托传其学。以荫补官，历知新淦县、汉阳军、安庆府等，多有惠政。曾讲学于白鹿洞书院。后召为大理丞，不拜，归里授徒讲学以终。卒谥文肃。有《勉斋集》。